六月六日訪晁美叔吏部越宿蒙惠長篇因次其韵
作者：蘇頌
朝代：宋

paragraphs: 近伏值休澣，端居無所爲。
觸熱事造請，有如褦襶詩。
偶到昭德里，主人不吾非。
惟今吏部郎，望清秩非卑。
而與兩銓選，事聯相附離。
每聽人物論，尤詳臺閣儀。
沿襲尋本原，左右逢津涯。
登朝鬢猶綠，繼世衣仍緇。
歡然久相接，甚矣嗟吾衰。
誰言同趣舍，何力能噓吹。
但慚蒹葭陋，坐對瓊林枝。
時或把書卷，不厭顔生饑。
間亦忘形骸，任譏嗣宗癡。
喜君方得塗，騫騰復何疑。
豈此哀烏省，能留威鳳姿。
君才適時用，早聞天子知。
荷囊與鳴玉，獻納無不宜。
寧校歲月勞，求爲法令師。